ودعتها في غمرة الشوق مذهول
بين الفراق وبين مر الحقيقه
ضاع الكلام وتهت مادري وش اقول
القلب يرجف والمحاجر غريقه
السان حالي بالخفى قال معقول
لكن لقيت الصمت افضل طريقه
سالت مدامعها على الخد هملول
من حورها دمع المفارق تريقه
تنظر بنجلٍ حدها سيف مسلول
كن المنايا في حورها طليقه
على الخدود الناعمه جالها سيول
وانا انصدمت وخاطري فيه ضيقه
مافي يدي حيله ولاكنت مسئول
عن سبة الفرقى طلبت الوثيقه
قالت انا مثلك ترى البال مشغول
مادري علامك ليه وصلي تعيقه
قفت وانا قفيت والقلب معلول
كن الحشا تشتب وسطه حريقه
نادت بعال الصوت قالت نبي حلول
قلت الامل بيديك يلمع بريقه
قصة غرام وسجلت ضد مجهول
محدن عرف هي حلم والا حقيقه
قصة غرام الها مدارات وفصول
يوم انتهت تحطمت في دقيقه